<classify> TAASISI ya Kiislam ya Miraj imetoa zawadi ya ngombe 10 kwa ajili ya kuchinja ili kusaidia vituo vya watoto yatima, wagonjwa na wasiojiweza katika Jiji la Arusha kwa ajili ya kusherekea sikukuu ya Iddi Alhaj inayoadhimishwa leo.Akipokea ngombe hao nje ya ofisi ya Mkuu wa Mkoa wa Arusha, Mwakilishi wa taasisi hiyo, Fauz Saleh amesema taasisi yao imekua ikitoa misaada kwa jamii, awamu hii imeamua kutoa sadaka ya kuchinja kupitia ofisi ya mkuu wa mkoa wa Arusha kwa ajili ya jamii hiyo ili isherehekee sikukuu ya Iddi Alhaj.Amesema kabla ya zawadi hiyo, taasisi hiyo imetoa msaada wa kilo 100 za mchele kwa wafungwa walioko katika gereza kuu la Arusha ili wajumuike na waislamu katika kusherekea sikukuu hiyo.Mkuu wa Mkoa wa Arusha, Mrisho Gambo ameishukuru taasisi hiyo kwa kuonesha uzalendo kwa kujali makundi yaliyosahaulika.Amesema atahakikisha vituo 25 vya watoto yatima katika Jiji la Arusha vinapata kilo 50 za nyama kila kimoja.Gambo amesema, pia watagawa katika Hospitali ya Mount Meru kwa ajili ya wagonjwa na kituo cha mahabusu ya watoto.Shehe wa Mkoa wa Arusha, Shaban Bin Juma amesema sikukuu ni kielelezo cha amani na wao kama Baraza Kuu la Waislamu Bakwata watahakikisha zawadi hiyo inawafikia walengwa kama ilivyokusudiwa.  <topic>: KITAIFA 